Ildteger

se teksten!

Ildteger eller brannteger (Pyrrhocoridae) tilhører tegene, en gruppe av nebbmunner. Artene har til felles at munndelene er sugende, så de suger altså opp næringen. De lever av plantesaft.

Norsk institutt for naturforskning (NINA) bekrefter nå at insekter i denne familien nå har etablert seg i Norge.Eli Bondlid (2020) Nå er disse insektene på full fart inn i Norge. Bygdeposten, 19. juli 2020.

 Utseende 
Middelsstore til store (5 – 25 mm), ovale, litt flate teger. Kroppen er litt avlang, fargene er vanligvis skarpe i rødt, orange eller hvitt, og svart. Herav kommer navnet ildteger eller brannteger som de også kalles. Antennene består av fire ledd og er middels lange og kraftige. Denne familien mangler punktøyne (ocelli).
Mange av artene har forkortede vinger og kan ikke fly. Vingene har to ufullstendige celler på den indre delen av membranen. Bukplatene på bakkroppen er sammenvokste til en felles "skål".

 Levevis 
Ildteger lever på jordoverflaten, på planter og trær, de fleste artene på eller nær bakken. De er vanligvis plantesugere, ofte på blomster og frø. De synes å foretrekke planter i familien Malvaceae. Noen arter tar også gjerne animalsk føde og enkelte er gjerne hovedsakelig rovdyr. De sterke fargene signaliserer at ildtegene er uspiselige, men mange arter blir likevel gjerne spist av fugler og amfibier. Ellers blir denne familien ofte parasitert av snyltefluer (Tachinidae).

De fleste artene finnes i varmere strøk.

Paringen hos disse artene varer gjerne i flere dager. De to kjønnene henger da sammen med hodet pekende hver sin vei, men de kan bevege seg rundt med overraskende letthet. Det er også vanlig at hannen vokter på hunnen under eggleggingen, som kan pågå i 2–6 dager. Ildtegene har ufullstendig forvandling, overgang fra nyklekt nymfe til det voksne kjønnsmodne insektet går gradvis gjennom flere, vanligvis fem, nymfestadier.

 Skadedyr 
Noen arter er skadedyr på avlinger. Arter i slekten Dysdercus som lever på bomullsplanten, kan gi en misfarge på bomull, fordi de fargerike dyrene blir med i innhøstningen og knuses.  Fargen er vanskelig å fjerne. De kan også ødelegge bomullen ved at hullene de stikker i frøkapslene, bryter opp bomullsfibrene.

 Systematisk inndeling / europeiske arter 
Et latinsk familienavn ender med ...idae, og et navn på en overfamilie på  ...oidea.

Det er kjent fem arter fra Europa, men ingen av dem finnes i Norge.

 Klasse insekter (Insecta)
 vingede insekter (Pterygota)
 Neoptera («nyvinger»)
 nebbmunner (Hemiptera)
 delgruppe plantesugere (Homoptera) (parafyletisk)
 delgruppe teger (Heteroptera) 
 gruppe Trichophora
 overfamilien Pyrrhocoroidea
 familien Largidae, 
 familien ildteger (Pyrrhocoridae) – ingen arter i Norge, men Pyrrhocoris apterus kan muligens dukke opp også i Norge i nær framtid om klimaet blir varmere.
 slekten Dysdercus – artsrikeste slekt med ca. 75 arter, ikke i Europa
 slekten Pyrrhocoris Fallén, 1814
 Pyrrhocoris apterus (Linnaeus, 1758) – vanlig over det meste av Europa
 Pyrrhocoris marginalis (Kolenati, 1845)
 Pyrrhocoris niger Reuter, 1888
 slekten Scantius Stål, 1866
 Scantius aegyptius (Linnaeus, 1758)
 Scantius forsteri (Fabricius, 1781)

 Referanser 

 Kilder 
 Schaefer, C.W. og Ahmad, I. (2000) Cotton Stainers and their Relatives (Pyrrhocoroidea: Pyrrhocoridae and Largidae). Kap. 8 i: Schaefer, C.W. og Panizzi. A.R. (red.): Heteroptera of Economic Importance. 

 Eksterne lenker 

 Bildegalleri over nordamerikanske Dysdercus spp. : 
 Norsk Entomologisk forening – for deg som vil lære mer om insekter.

Kategori:Teger